Πρωτάθλημα καλαθοσφαίρισης Α1 εθνικής κατηγορίας γυναικών 2024-2025

Το **Πρωτάθλημα Ελλάδος Γυναικών της περιόδου 2024-25** αποτέλεσε την 28η διοργάνωση από τη δημιουργία της Α1 Εθνικής Κατηγορίας. Διοργανώτρια αρχή ήταν η Ελληνική Ομοσπονδία Καλαθοσφαίρισης. Στο Πρωτάθλημα διαγωνίστηκαν έντεκα ομάδες με τη νομική μορφή ερασιτεχνικών σωματείων. 

Τον τίτλο του Πρωταθλητή Ελλάδος υπερασπίστηκε η ομάδα του Ολυμπιακού Πειραιώς. Η λήξη της χρονιάς βρήκε τις «ερυθρόλευκες» να καταλαμβάνονουν εκ νέου την κορυφή, επικρατώντας δύσκολα απέναντι στον Αθηναϊκό Βύρωνα στους Τελικούς με 3-1 νίκες. Αυτή ήταν η 4η συνεχόμενη κατάκτηση και 9η συνολικά στην ιστορία του σύγχρονου γυναικείου τμήματος του πειραϊκού συλλόγου. Η επιτυχία αυτή επιστεγάστηκε και με την παράλληλη «στέψη» και στο Κύπελλο Ελλάδος.  

Κορυφαία αθλήτρια της χρονιάς αναδείχθηκε η Αμερικανίδα Τζέσικα Σέπαρντ του Αθηναϊκού. Η Ελεάννα Χριστινάκη του Ολυμπιακού ψηφίστηκε ως η καλύτερη Ελληνίδα αθλήτρια. Η Βασιλική Χωλοπούλου, η οποία ξεχώρισε με τη φανέλα του Παναθλητικού, στα 18 της χρόνια, αναδείχθηκε καλύτερη Ελληνίδα κάτω των 23 ετών.

Αξιοσημείωτο γεγονός της ίδιας περιόδου είναι η αναβίωση του γυναικείου All-Star Game το Δεκέμβριο του 2024 μετά από 14 χρόνια απουσίας του θεσμού.

## Συμμετέχοντες
Την προηγούμενη αγωνιστική περίοδο στην προκήρυξη περιλαμβάνονταν δώδεκα σύλλογοι. Από αυτούς εξασφάλισαν την παραμονή τους οι δέκα μέσω των αγωνιστικών τους επιδόσεων και δύο υποβιβάστηκαν: ο Αθηναϊκός μέσω τη διαδικασίας των Play-outs  και τα Χανιά μέσω εθελούσιας αποχώρησης κατά τη διεξαγωγή του πρώτου γύρου. Βάσει των επίσημων κανόνων διεξαγωγής των Εθνικών Πρωταθλημάτων τις δύο αυτές ομάδες αντικατέστησαν οι Πρωταθλητές των δύο Ομίλων της Α2 Εθνικής Κατηγορίας όπως αυτοί προέκυψαν μέσω της διαδικασίας των Play-offs: ο μεν Παναθλητικός Συκεών στο Βορρά  και ο δε Αμύντας Υμηττού στο Νότο.

Στη διάρκεια του καλοκαιριού του 2024 προέκυψαν περαιτέρω αποχωρήσεις από την Κατηγορία κυρίως για λόγους οικονομικής φύσεως. Τον Ιούνιο υπέβαλλε την παραίτησή της η Ελευθερία Μοσχάτου, μετά από 6 χρόνια παρουσίας στην κορυφαία κατηγορία. Τον ίδιο μήνα αποποιήθηκε του δικαιώματός της και η Νίκη Λευκάδας μετά από πολυετή παρουσία στην Α1 Εθνική. Το Σεπτέμβριο του ίδιου έτους αποχώρησε επίσης οικειοθελώς ο Εύνικος. Για να καλυφθούν οι θέσεις αυτές η Ομοσπονδία αποφάσισε να αφήσει τις γυναικείες ομάδες καλαθοσφαίρισης της χώρας να δηλώσουν ελεύθερα το ενδιαφέρον τους για συμμετοχή στο Πρωτάθλημα μέσω wild card, αρκεί να είχαν οικονομική ευρωστία και την κατάλληλες κτιριακές υποδομές. Εν τέλει μέσω της διαδικασίας αυτής βρέθηκαν δύο ομάδες, ο Αθηναϊκός (που τελικά δεν υποβιβάστηκε) και ο Πανσερραϊκός (που είχε καταταγεί 2ος στον Όμιλο Βορρά της Α2 Εθνικής. Τελικά αποφασίστηκε η διεξαγωγή του Πρωταθλήματος με 11 συλλόγους, ενώ κάθε εβδομάδα ένας θα είχε ρεπό.

Τον τίτλο του Πρωταθλητή Ελλάδος υπερασπιζόταν από το προηγούμενο αγωνιστικό έτος ο Ολυμπιακός Πειραιώς, με το τρόπαιο να αποτελεί το όγδοο στην ιστορία της ομάδας (και τρίτο συνεχόμενο). Οι ομάδες της Α1 Εθνικής Κατηγορίας συμμετείχαν επίσης υποχρεωτικά στο Κύπελλο Ελλάδος, ξεκινώντας από τη «Φάση των 16», με τον Παναθηναϊκό να είχε κατακτήσει τον πιο πρόσφατο τίτλο. Πολυπληθής για τα πρόσφατα ελληνικά δεδομένα ήταν και η παρουσία ομάδων στις διοργανώσεις της FIBA Europe. Ο μεν Ολυμπιακός αξιοποίησε το δικαίωμα συμμετοχής ως Πρωταθλητής στη EuroLeague, ενώ στο EuroCup δοκιμάστηκαν τέσσερις ομάδες: ο Παναθηναϊκός, ο Πρωτέας Βούλας, ο Π.Α.Σ. Γιάννινα και ο Ηρακλής.

Έξι (6) ομάδες του Πρωταθλήματος διέθεταν την έδρα τους στην Αττική, τρεις (3) στη Θεσσαλονίκη,  μία (1) στις Σέρρες και μία (1) στα Ιωάννινα.




Οι ομάδες που αποτέλεσαν το δυναμικό της Α1 Εθνικής Κατηγορίας για την περίοδο 2024-25 είναι με αλφαβητική σειρά οι ακόλουθες:






;Σημειώσεις:

**α.**  Την τεχνική ηγεσία του Αθηναϊκού διατήρησε μέχρι το Νοέμβριο του 2024 ο Παναγιώτης Γκουγκουτούδης, οπότε και ανακοινώθηκε η λύση της συνεργασίας του με την ομάδα του Βύρωνα. Τον αντικατέστησε η πρώην καλαθοσφαιρίστρια Στέλλα Καλτσίδου που είχε αναλάβει καθήκοντα τεχνικής συμβούλου τον προηγούμενο μήνα.
**β.**  Στα τέλη Οκτωβρίου του 2024 αποχώρησε από τον πάγκο των Εσπερίδων ο Θάνος Σόφτσης μετά από 2,5 χρόνια συνεργασίας. Τον διαδέχθηκε ο Σταύρος Νανάκος, ο οποίος είχε και στο πρόσφατο παρελθόν συνεργαστεί με την ομάδα της Καλλιθέας.
**γ.**  Ο Ηρακλής ξεκίνησε τη χρονιά με προπονητή το Θοδωρή Πολυμένη, ωστόσο ο τελευταίος αποχώρησε μετά από συντριπτική ήττα που υπέστη η ομάδα της Θεσσαλονίκης στο EuroCup. Τον αντικατέστησε ο πρώην βοηθός του, Γιάννης Λέκος. Ωστόσο η ρύθμιση αυτή κράτησε μόλις για ένα μήνα, καθώς η διοίκηση απέλυσε το Λέκο ισχυριζόμενη πως ο τελευταίος υπέπεσε σε σοβαρό πειθαρχικό παράπτωμα. Τον αντικατέστησε στις 17 Νοεμβρίου ο Διονύσης Αγγέλου που είχε στο παρελθόν εργαστεί τόσο στο ανδρικό όσο και στο γυναικείο τμήμα. Εντούτοις, ο Αγγέλου υπέβαλε την παραίτησή του στα τέλη Ιανουαρίου 2025. Την καθοδήγηση της ομάδας μέχρι το τέλος της χρονιάς ανέλαβε ως πρώτος προπονητής ο Στράτος Μανωλής.
**δ.**  Το Μάιο του 2025 ανακοινώθηκε ως πρώτη προπονήτρια του Παναθηναϊκού η πρώην καλαθοσφαιρίστρια, Λία Γκουζίνη. Στα τέλη Δεκεμβρίου, μετά από μια σειρά αρνητικών αποτελεσμάτων, ανακοινώθηκε η αντικατάσταση της τελευταίας από το Γιώργο Σίμο. Μετά την ολοκλήρωση της Κανονικής Περιόδου ο Παναθηναϊκός ανακοίνωσε τη λήξη και αυτής της συνεργασίας. Ακολούθως το πόστο της πρώτης προπονήτριας δόθηκε στην Τούρκισσα Σελέμ Ερντέμ, η οποία είχε μόλις ολοκληρώσει της υποχρεώσεις της για λογαριασμό του Π.Α.Σ. Γιάννινα. 
**ε.**  Τον Ιούνιο του 2024 ο Στέφανος Πέρκος προσελήφθη στο πόστο του πρώτου προπονητή του Π.Α.Σ. Γιάννινα, ωστόσο ανακοινώθηκε η λήξη της συνεργασίας του με την ομάδα στις αρχές Νοεμβρίου. Ακολούθως την καθοδήγηση της ομάδας ανέλαβε η Σελέν Ερντέμ.


## Λεπτομέρειες διεξαγωγής
Κατά την Κανονική Περίοδο του Πρωταθλήματος οι σύλλογοι αναμετρήθηκαν όλοι μεταξύ τους από δύο φορές, ενώ σε κάθε αγωνιστική μία ομάδα είχε ρεπό (λόγω του μονού αριθμού τους). Ακολούθως, προκειμένου να διαμορφωθεί η τελική βαθμολογία και να αναδειχθεί ο Πρωταθλητής, έλαβε χώρα διαδικασία Play-offs με τη συμμετοχή των πρώτων έξι ομάδων της βαθμολογίας. Ταυτόχρονα διεξήχθη διαδικασία Play-outs από την οποία προέκυψε η μία ομάδα που υποβιβάστηκε στην Α2 Εθνική Κατηγορία. Αντιστοίχως, αναμένεται η άνοδος των Πρωταθλητριών Βορρά και Νότου της χαμηλότερης κατηγορίας στην Α1 Εθνική Κατηγορία από το επόμενο φθινόπωρο.

Τα σωματεία που διαγωνίστηκαν στην Α1 Εθνική Κατηγορία είχαν το δικαίωμα απόκτησης (3) αλλοδαπών αθλητριών. Κατ' εξαίρεση εκείνα που διαγωνίζονταν σε ευρωπαϊκές διοργανώσεις διατηρούν το δικαίωμα να αποκτήσουν περισσότερες αλλοδαπές αθλήτριες, ωστόσο μόνο οι (3) εξ΄αυτών μπορούσαν να δηλωθούν στο ελληνικό Πρωτάθλημα. Οι αθλήτριες από άλλες χώρες, επιπροσθέτως, έπρεπε να διατηρηθούν υποχρεωτικά στις τάξεις της ομάδας τους μέχρι την ολοκλήρωση της Κανονικής Περιόδου, αλλιώς η ομάδα θα αντιμετώπιζε επιβολή προστίμου. 

Την τηλεοπτική κάλυψη της διοργάνωσης ανέλαβε η ΕΡΤ, ενώ οι αγώνες αναρτήθηκαν και στο YouTube.

## Κανονική Περίοδος (Α' Φάση)
### Πρόγραμμα
Η Α' Φάση του Πρωταθλήματος (κανονική περίοδος) διεξήχθη από τις 5 Οκτωβρίου 2024 μέχρι τις 9 Μαρτίου 2025. Τα σωματεία που συμμετείχαν αναμετρήθηκαν μεταξύ τους δύο φορές. Η κλήρωση για την κατάρτιση του προγράμματος έλαβε χώρα στις 23 Ιουλίου 2024 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:



### Βαθμολογία
Όταν η Κανονική Περίοδος του Πρωταθλήματος ολοκληρώθηκε στην κορυφή του βαθμολογικού πίνακα βρισκόταν ο Ολυμπιακός Πειραιώς, με τον Αθηναϊκό να ακολουθεί με δύο νίκες λιγότερες. Στον αντίποδα, τις λιγότερες νίκες είχαν σημειώσει ο Ηρακλής Θεσσαλονίκης και οι Εσπερίδες Καλλιθέας. Στο σημείο αυτό ολοκληρώθηκε η αγωνιστική πορεία του Π.Α.Σ Γιάννινα που κατετάγη οριστικά στην 7η θέση, εξασφαλίζοντας παράλληλα και την παραμονή του στην Κατηγορία. Όλες οι υπόλοιπες ομάδες συνέχισαν στις επόμενες φάσεις διεκδικώντας είτε το Πρωτάθλημα είτε την παραμονή. Η τελική βαθμολογία της Α' Φάσης διαμορφώθηκε ως ακολούθως: 











## Play-Outs
#### Β' Φάση (θέσεις 8-11)
Στη Β' Φάση των Play-outs έλαβαν μέρος οι ομάδες που κατέλαβαν τις θέσεις 8 έως 11 στην Κανονική Περίοδο του Πρωταθλήματος. Αυτές διασταυρώθηκαν ανά δύο και νικήτρια αναδείχθηκε η ομάδα που πέτυχε πρώτη δύο νίκες επί της αντιπάλου. Δεν μεταφέρθηκαν οι νίκες και ήττες της προηγούμενης φάσης. Πλεονέκτημα έδρας είχαν οι σύλλογοι που κατετάγησαν υψηλότερα σε σχέση με τους αντιπάλους τους. Οι νικήτριες ομάδες των δύο σειρών αγώνων κατέλαβαν αυτομάτως τις θέσεις 8 και 9 της τελικής βαθμολογικής κατάταξης και εξασφάλισαν την παραμονή τους στην Κατηγορία, ενώ στις ηττημένες δόθηκε μια τελευταία ευκαιρία στη Γ' Φάση των Play-outs.

Το ένα ζευγάρι που διασταυρώθηκε ήταν ο Πανσερραϊκός (9ος) με τον Ηρακλή Θεσσαλονίκης (10ος). Παίρνοντας δύο συνεχόμενες νίκες, μία εντός και μία εκτός έδρας, η ομάδα των Σερρών εξασφάλισε στο σημείο αυτό την παραμονή της στην Κατηγορία. Το έτερο ζευγάρι συνέθεσαν οι Π.Α.Ο.Κ. (8ος) και Εσπερίδες Καλλιθέας (11ες). Καθώς η σειρά εξελισσόταν αμφότερες οι ομάδες κατάφεραν να «σπάσουν» την έδρα της αντιπάλου, συνεπώς χρειάστηκε τρίτο παιχνίδι για να διευθετηθεί η έκβασή της. Σε αυτό ο Π.Α.Ο.Κ. αναδείχθηκε, εν τέλει, νικητής στην PAOK Sports Arena, αποφεύγοντας τον υποβιβασμό. Στην τελική βαθμολογική κατάταξη της χρονιάς, ο Π.Α.Ο.Κ. κατετάγη με τον τρόπο αυτό οριστικά στην 8η θέση, ενώ ο Πανσερραϊκός στην 9η θέση.

Το πρόγραμμα και τα αποτελέσματα της Φάση αυτής διαμορφώθηκαν αναλυτικά ως ακολούθως: 



#### Γ' Φάση (θέσεις 10-11)
Στη Γ' Φάση των Play-outs έλαβαν μέρος οι δύο ομάδες που δεν κατάφεραν να εξασφαλίσουν την παραμονή τους μέσω της Β' Φάσης. Νικήτρια αναδείχθηκε η ομάδα που πέτυχε πρώτη τρεις νίκες επί της αντιπάλου. Δεν μεταφέρθηκαν οι νίκες και ήττες κάποιας προηγούμενης φάσης. Πλεονέκτημα έδρας είχε ο σύλλογος που κατετάγη υψηλότερα σε σχέση με τον αντίπαλο στην Κανονική Περίοδο. Η νικήτρια ομάδα κατέλαβε τη 10η θέση της τελικής βαθμολογικής κατάταξης και εξασφάλισε την παραμονή της στην Κατηγορία, ενώ η ηττημένη κατετάγη οριστικά στην 11η και τελευταία θέση με συνέπεια τον υποβιβασμό της.

Οι δύο ομάδες που βρέθηκαν στη δυσάρεστη διαδικασία υπεράσπισης της παραμονής τους ήταν ο Ηρακλής (10ος στην Κ.Π.) και οι Εσπερίδες (11ες στην Κ.Π.). Η σειρά ξεκίνησε στο Ιβανώφειο, με τον Ηρακλή να μην καταφέρνει να υπερασπιστεί την έδρα του. Το τελικό σκορ διαμορφώθηκε σε 47-49. Την ίδια έκπληξη επεφύλασσε όμως η τύχη και για την ομάδα της Καλλιθέας: οι Εσπερίδες γνώρισαν την ήττα στο 2ο αγώνα στην έδρα τους, ομοίως με διαφορά ενός καλαθιού (57-59). Ωστόσο, συνήλθαν γρήγορα από το σοκ και στον τρίτο αγώνα επιβλήθηκαν του Ηρακλή στη Θεσσαλονίκη με σκορ 40-60. Στον τέταρτο και τελευταίο αγώνα, οι Εσπερίδες νίκησαν στην έδρα τους με σκορ 68-58, σπρώχνωντας τον Ηρακλή στην Α2 Εθνική Κατηγορία.

Το πρόγραμμα και τα αποτελέσματα της Φάση αυτής διαμορφώθηκαν αναλυτικά ως ακολούθως: 



## Play-Offs
#### Β' Φάση (θέσεις 3-6)
Στη Β' Φάση των Play-offs έλαβαν μέρος οι ομάδες που κατέλαβαν τις θέσεις 3 έως 6 στην Κανονική Περίοδο του Πρωταθλήματος. Αυτές διασταυρώθηκαν ανά δύο και νικήτρια αναδείχθηκε η ομάδα που πέτυχε πρώτη δύο νίκες επί της αντιπάλου. Δεν μεταφέρθηκαν οι νίκες και ήττες της προηγούμενης φάσης. Πλεονέκτημα έδρας είχαν οι σύλλογοι που κατετάγησαν υψηλότερα σε σχέση με τους αντιπάλους τους. Οι ηττημένες ομάδες των δύο σειρών αγώνων κατέλαβαν αυτομάτως τις θέσεις 5 και 6 της τελικής βαθμολογικής κατάταξης, εξασφάλιζοντας παράλληλα την παραμονή τους στην Κατηγορία. Στις νικήτριες δόθηκε μια επιπλέον ευκαιρία για την κατάκτηση του Πρωταθλήματος στη Γ' Φάση των Play-offs. 

Το ένα ζευγάρι που διασταυρώθηκε αποτέλεσαν ο Παναθλητικός Συκεών (4ος) και ο Πρωτέας Βούλας (5ος). Παίρνοντας δύο συνεχόμενες νίκες, μία εκτός και μία εντός έδρας, η ομάδα της Βούλας εξασφάλισε την πρόκρισή της στην επόμενη φάση των Play-offs. Το έτερο ζευγάρι συνέθεσαν οι Παναθηναϊκός (3ος) και Αμύντας Υμηττού (6ος). Καθώς η σειρά εξελισσόταν αμφότερες οι ομάδες κατάφεραν να «σπάσουν» την έδρα της αντιπάλου, συνεπώς χρειάστηκε τρίτο παιχνίδι για να διευθετηθεί η έκβασή της. Σε αυτό ο Παναθηναϊκός κατάφερε τελικά να εκμεταλλευτεί την έδρα του και να πάρει το ροζ φύλλο αγώνος, ακολουθώντας τον Πρωτέα στη Φάση των Ημιτελικών. Στην τελική βαθμολογική κατάταξη της χρονιάς, ο Παναθλητικός κατετάγη με τον τρόπο αυτό οριστικά στην 5η θέση, ενώ ο Αμύντας στην 6η θέση.

Το πρόγραμμα και τα αποτελέσματα της Φάσης αυτής διαμορφώθηκαν αναλυτικά ως ακολούθως: 



#### Γ' Φάση (θέσεις 1-4)
Στη Γ' Φάση των Play-offs έλαβαν μέρος οι ομάδες που κατέλαβαν τις θέσεις 1 και 2 στην Κανονική Περίοδο του Πρωταθλήματος, καθώς και οι δύο ομάδες που προκρίθηκαν μέσω της Β' Φάσης. Αυτές διασταυρώθηκαν ανά δύο και νικήτρια αναδείχθηκε η ομάδα που πέτυχε πρώτη δύο νίκες επί της αντιπάλου. Δεν μεταφέρθηκαν νίκες και ήττες από προηγούμενες φάσεις. Πλεονέκτημα έδρας είχαν οι σύλλογοι που κατετάγησαν υψηλότερα σε σχέση με τους αντιπάλους τους. Οι ηττημένες ομάδες των δύο σειρών αγώνων θα διασταυρώνονταν στη σειρά των Μικρών Τελικών κατά τη Δ' Φάση, ενώ οι νικήτριες θα διεκδικούσαν τον τίτλο του Πρωταθλητή Ελλάδος στη σειρά των Μεγάλων Τελικών.

Το πρώτο ζευγάρι συνέθεσαν οι σύλλογοι Ολυμπιακός Πειραιώς (1ος στην Κ.Π.) και Πρωτέας Βούλας (5ος στην Κ.Π.). Οι «ερυθρόλευκες» πέτυχαν δύο διαδοχικές νίκες, μία εντός έδρας με σκορ 70-53  και μία εκτός έδρας με σκορ 57-70, με αποτέλεσμα να περάσουν στη σειρά των Μεγάλων Τελικών χωρίς εκπλήξεις. Το έτερο ζευγάρι αποτέλεσαν οι ομάδες Αθηναϊκός (2ος στην Κ.Π.) και Παναθηναϊκός (3ος στην Κ.Π.). Στον πρώτο αγώνα η ομάδα του Βύρωνα επικράτησε με σκορ 98-85. Στο δεύτερο αγώνα ο Αθηναϊκός κατάφερε να «σπάσει» την έδρα της αντίπαλης ομάδας (69-78), με αποτέλεσμα ούτε αυτή η σειρά να χρειαστεί επιπλέον παιχνίδι.

Το πρόγραμμα και τα αποτελέσματα της Φάσης αυτής διαμορφώθηκαν αναλυτικά ως ακολούθως: 



#### Δ' Φάση (θέσεις 3-4)
Στη σειρά των Μικρών Τελικών έλαβαν μέρος οι ομάδες που απέτυχαν να προκριθούν μέσω της Γ' Φάσης των Play-offs. Νικήτρια αναδείχθηκε η ομάδα που πέτυχε πρώτη δύο νίκες επί της αντιπάλου. Δεν μεταφέρθηκαν νίκες και ήττες από προηγούμενες φάσεις. Πλεονέκτημα έδρας είχε ο σύλλογος που κατετάγη υψηλότερα σε σχέση με τον αντίπαλό του. Η ηττημένη ομάδα της σειράς κατέλαβε οριστικά την 4η θέση του Πρωταθλήματος, ενώ η νικήτρια την 3η θέση.

Το ζευγάρι των Μικρών Τελικών συνέθεσαν οι σύλλογοι Παναθηναϊκός (3ος στην Κ.Π.) και Πρωτέας Βούλας (5ος στην Κ.Π.). Ο πρώτος μεταξύ τους αγώνας έλαβε χώρα στον «Τάφο του Ινδού» και ολοκληρώθηκε με τις «πράσινες» να αποσπούν το ροζ φύλλο αγώνος (τελικό σκορ 79-70). Η σειρά δεν χρειάστηκε τρίτο αγώνα, καθώς ο Παναθηναϊκός «τη σκούπισε». Το τελικό σκορ στη Βούλα διαμορφώθηκε σε 70-87, ρίχνοντας την αυλαία για τις δύο ομάδες.

Το πρόγραμμα και τα αποτελέσματα της Φάσης αυτής διαμορφώθηκαν αναλυτικά ως ακολούθως: 



#### Δ' Φάση (θέσεις 1-2)
Στη σειρά των Μεγάλων Τελικών έλαβαν μέρος οι ομάδες που αναδείχθηκαν νικήτριες μετά την ολοκλήρωση της Γ' Φάσης των Play-offs. Νικήτρια αναδείχθηκε η ομάδα που πέτυχε πρώτη τρεις νίκες επί της αντιπάλου. Δεν μεταφέρθηκαν νίκες και ήττες από προηγούμενες φάσεις. Πλεονέκτημα έδρας είχε ο σύλλογος που κατετάγη υψηλότερα σε σχέση με τον αντίπαλό του. Η ηττημένη ομάδα της σειράς κατέλαβε οριστικά τη 2η θέση του Πρωταθλήματος, ενώ η νικήτρια τον τίτλο του Πρωταθλητή Ελλάδος για την αγωνιστική περίοδο 2024-2025.

Το ζευγάρι των Μεγάλων Τελικών συνέθεσαν οι σύλλογοι Ολυμπιακός Πειραιώς (1ος στην Κ.Π.) και Αθηναϊκός (2ος στην Κ.Π.). Ο πρώτος μεταξύ τους αγώνας έλαβε χώρα στο Σ.Ε.Φ. με την ομάδα του Βύρωνα να καταφέρνει να πάρει μια σπουδαία νίκη «σπάζοντας» το πλεονέκτημα έδρας του αντιπάλου (73-79). Στον επόμενο αγώνα, ωστόσο, οι «ερυθρόλευκες» κατάφεραν να διορθώσουν το «στραβοπάτημά» τους, επικρατώντας εκτός έδρας με σκορ 63-75. Έχοντας επιστρέψει στο Φάληρο, ο Ολυμπιακός νίκησε ακολούθως με σκορ 85-62, φέρνοντας τη σειρά στο 2-1 υπέρ του. Τελικά, η σειρά ολοκληρώθηκε στο Βύρωνα, όπου ο Αθηναϊκός δεν κατάφερε να υπερασπιστεί την έδρα του και υπέκυψε με σκορ 69-78. Συνεπώς ολοκλήρωσε τη χρονιά στη 2η θέση, ενώ ο Ολυμπιακός προσέθεσε στην τροπαιοθήκη του το 9ο Πρωτάθλημα Ελλάδος.

Το πρόγραμμα και τα αποτελέσματα της Φάσης αυτής διαμορφώθηκαν αναλυτικά ως ακολούθως: 



## Τελική Κατάταξη
Το Πρωτάθλημα Ελλάδος για την αγωνιστική περίοδο 2024-2025 κατέκτησε για τέταρτη συνεχόμενη χρονιά ο Ολυμπιακός Πειραιώς. Οι «ερυθρόλευκες» ολοκλήρωσαν ολόκληρη τη χρονιά με τρεις ήττες παθητικό, μία από τον Παναθηναϊκό (πρώτος γύρος Κ.Π.), μία από τον Π.Α.Σ. Γιάννινα (δεύτερος γύρος Κ.Π.) και μία από τον Αθηναϊκό (Τελικοί). Αποτελεί το ένατο τρόπαιο για το σύλλογο του Πειραιά, ο οποίος την ίδια χρονιά κατέκτησε και το Κύπελλο Ελλάδος. Το επίτευγμα αυτό είχε ιδιαίτερη συναισθηματική αξία τη δεδομένη χρονιά, καθώς ο Ολυμπιακός γιόρταζε τα 100 χρόνια από την ίδρυσή του (επισήμως 10 Μαρτίου 1925).

Η κατάκτηση της κορυφής έδωσε το δικαίωμα στον Ολυμπιακό να δηλώσει συμμετοχή - εφόσον το επιθυμεί - το επόμενο φθινόπωρο στη EuroLeague.

Τον υποβιβασμό στην Α2 Εθνική Κατηγορία γνώρισε βάσει προκήρυξης ο Ηρακλής Θεσσαλονίκης. Παρόλο που δεν ήταν ουραγός κατά τη λήξη της Κανονικής Περιόδου, το αποτέλεσμα αυτό προέκυψε μέσω της διαδικασίας των Play-outs. Την επόμενη περίοδο αναμένεται η άνοδος των δύο Πρωταθλητριών ομάδων των Ομίλων της χαμηλότερης κατηγορίας, προκειμένου το Πρωτάθλημα να διεξαχθεί με 12 συλλόγους.















### Σημειώσεις
* Πέντε σύλλογοι από την Ελλάδα που διαγωνίστηκαν στην Α1 Εθνική απέκτησαν το δικαίωμα να διαγωνιστούν στις διασυλλογικές διοργανώσεις της FIBA Europe κατά την αγωνιστική περίοδο 2025-2026. Ο Πρωταθλητής Ελλάδας, Ολυμπιακός, αποδέχτηκε την πρόσκληση να δηλώσει εκ νέου συμμετοχή στη γυναικεία EuroLeague. Οι Αθηναϊκός (2ος) και Παναθηναϊκός (3ος) αποδέχτηκαν να παίξουν απευθείας στους ομίλους του γυναικείου EuroCup. Εισιτήριο για τα προκριματικά έλαβαν οι Παναθλητικός (5ος) και Π.Α.Σ. Γιάννινα (7ος). Ο τελευταίος δέχτηκε πρόσκληση από την Ομοσπονδία μετά την αποποίηση του δικαιώματος διαγωνισμού στην Ευρώπη από τον Πρωτέα Βούλας (4ο) και τον Αμύντα (6ο).

## Ατομικές διακρίσεις
### Βραβεία Ομοσπονδίας
Βάσει επίσημης ανακοίνωσης της διοργανώτριας αρχής, εκπρόσωποι των σωματείων, σε συνδυασμό με την αξιολόγηση στο τέλος της χρονιάς έδωσαν όνομα και πρόσωπο στις αθλήτριες που ξεχώρισαν την αγωνιστική περίοδο 2024-2025: 




**Διακριθείσες Αθλήτριες**












### Συνολικά Στατιστικά
Οι κορυφαίες αθλήτριες σε δώδεκα βασικές στατιστικές κατηγορίες κατά τη λήξη της κανονικής περιόδου ήταν οι ακόλουθες: 





### Βραβεία EuroBasket.com
Βάσει με την ετήσια αποτίμηση του ιστοτόπου EuroBasket.com, οι αθλήτριες που ξεχώρισαν την αγωνιστική περίοδο 2024-2025: 




**Διακριθείσες Αθλήτριες**








## Παραπομπές


## Εξωτερικοί σύνδεσμοι

* «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2024-2025», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
* «Ειδική Προκήρυξη Πρωταθλήματος Α1 Εθνικής Κατηγορίας Γυναικών 2024-2025», έγγραφο στον επίσημο ιστότοπο της Ελληνικής Ομοσπονδίας Καλαθοσφαίρισης. 



2024 2025
Πρωταθλημα Ελλαδος Α1 Γυναικών 2024 2025
Πρωταθλημα Ελλαδος Α1 Γυναικών 2024 2025